२००८ साली "दे धक्का" या मराठी आणि "सास बहू और सेन्सेक्स" या हिंदी चित्रपटातून मुक्ताने छोट्या भूमिका साकारल्या. 

२००९ साली "एक डाव धोबीपछाड" आणि "सुंबरान" या मराठी चित्रपटातून साहाय्यक अभिनेत्री म्हणून भूमिका साकारल्या. त्यानंतर राजीव पाटील दिग्दर्शित, २००९ सालच्या "जोगवा" या चित्रपटाने मुक्ताला चित्रपटातील घवघवीत यश मिळवून दिले तायप्पा (उपेंद्र लिमये) आणि सुली (मुक्ता बर्वे) यांच्या प्रेमकथेने रसिकांच्या काळजाचा ठाव घेतला. महाराष्ट्रातील आणि कर्नाटकातील जोगते आणि जोगतिणींच्या दुःखद जीवनावर प्रकाश टाकणाऱ्या या चित्रपटाने २००८ सालच्या राष्ट्रीय पुरस्कारांवर मोहोर उमटवली. मुक्ताने साकारलेली सुलीची भूमिका तिच्या कारकिर्दीतला महत्त्वाचा टप्पा म्हणून मानली जाते . या चित्रपटासाठी फोटो, लेख आणि प्रत्यक्ष जोगतिणींच्या आयुष्याचे जवळून निरीक्षण करून मुक्ताने या भूमिकेचा अभ्यास केला. अत्यंत बोलक्या डोळ्यांचे वरदान लाभलेल्या मुक्ताने अनेक प्रसंगांमध्ये केवळ डोळ्यांच्या भाषेतून प्रेम, दुःख, संघर्ष ​ या भावना अत्यंत सशक्तपणे चितारल्या आहेत. या भूमिकेसाठी मुक्ताला २००९ सालच्या राज्य शासनाच्या सर्वोत्कृष्ट अभिनेत्रीच्या पुरस्काराने गौरविले गेले. २००९ सालच्या संगीत नाटक अकादमी च्या "उस्ताद बिस्मिल्ला खान युवा पुरस्काराने" मुक्ताला गौरविण्यात आले .

२०१० साली थॅंक्स मा या हिंदी चित्रपटात लक्ष्मी नावाच्या वेश्येची भूमिका साकारली. "जोगवा" नंतर २०१० साली प्रदर्शित झालेल्या सतीश राजवाडे दिग्दर्शित मुंबई-पुणे-मुंबई चित्रपटाने पुन्हा एकदा मुक्ताला घवघवीत यश मिळवून दिले. या चित्रपटातून मुक्ता बर्वे आणि स्वप्निल जोशी यांची सुपरहिट जोडी मराठी चित्रपट सृष्टीला लाभली.मुंबई ची मुलगी लग्नासाठी मुलाला पाहायला पुण्याला येते आणि एका दिवसाच्या त्यांच्या भेटीत ते एकमेकांच्या प्रेमात पडतात अशी या चित्रपटाची कथा रसिकांना खूपच भावली. मुक्ता आणि स्वप्निलच्या अत्यंत सहज अभिनयाने आणि दोन्ही शहरांच्या स्वभाव वैशिष्ट्यांचे अचूक चित्रण केल्याने हा चित्रपट व्यावसायिक पातळीवर खूप यशस्वी ठरला. मुक्ता आणि स्वप्निलची जोडी रसिकांना इतकी आवडली की त्याची तुलना शाहरूख आणि काजोलच्या जोडीशी केली जाते.

शहरी मुलीची भूमिका असो किंवा खेडवळ बाजाची व्यक्तिरेखा असो, मुक्ता जेव्हा अभिनयास उभी राहते तेव्हा ते पात्र जिवंत करते असा रसिकांचा अनुभव आहे. २०१० साली आलेल्या टेलिव्हिजनवरील "अग्निहोत्र" मालिकेतली "मंजुळा श्रीपाद अग्निहोत्री" ही भूमिकासुद्धा मुक्ताने अशीच समर्थपणे रेखाटली..२०१० साली, विक्रम गोखले दिग्दर्शित "आघात" या चित्रपटातील डॉ. स्मिता देशमुख ही भूमिकासुद्धा लक्षवेधी ठरली. यासाठी मुक्ताला, पुणे आंतरराष्ट्रीय चित्रपट महोत्सव पुरस्कार (२०११) मध्ये सर्वोत्कृष्ट अभिनेत्रीचा पुरस्कार मिळाला. 

राजा परांजपे फिल्म फेस्टिव्हल २०११मध्ये मराठी चित्रपट सृष्टीतील योगदानाबद्दल तरुणाई सन्मानाने मुक्ताला गौरविण्यात आले.

कारकीर्द
२०१२ ते २०१४ : एका लग्नाची दुसरी गोष्ट आणि इतर नाटक व चित्रपट
नाट्यनिर्मिती, इतर भूमिका, कार्य आणि पुरस्कार
२००८ ते २०११: जोगवा आणि मुंबई- पुणे- मुंबईचे यश